Helene Fischer

**Helena Fišer** (; g. 1984 m. rugpjūčio 5 d.) – vokiečių šlagerių/pop dainininkė. Ji yra laimėjusi daugybę muzikinių apdovanojimų, tarp jų ne vieną „Echo“, „Die Krone der Volksmusik“, „Goldene Henne“, „Goldene Kamera“, „World Music Awards“ ir „Bambi“. Yra pardavusi 9 115 000 albumų. 2014 m. birželį jos multiplatininis albumas „Farbenspiel“ (2013 m.) tapo visų laikų daugiausiai kartų legaliai atsisiųstu vokiečių atlikėjo albumu.

## Biografija
Helena Fišer gimė Sibiro mieste Krasnojarske, Rusijoje (tada Tarybų Sąjungoje). Helena buvo antras vaikas Pėterio ir Marijos Fišer šeimoje. Jos tėvas dirbo psichologijos mokslo mokytoju, o jos mama – universiteto inžiniere. Seneliai buvo Pavolgio vokiečiai, kurie 1941 m. buvo ištremti į Sibirą. 1988 m., kai Helenai buvo ketveri, kartu su tėvais ir šešerių metų seserimi emigravo į Velšteiną, Vakarų Vokietijoje.

Baigusi mokyklą, Helena Fišer įstojo į Frankfurto muzikos ir teatro mokyklą trejiems metams, kur studijavo dainavimą ir vaidybą. Tuo metu, kai studijavo toje mokykloje, jos mama paslapčia nukopijavo demonstracinį kompaktinį diską su šešiomis dukros dainomis ir išsiuntė į skirtingas įrašų studijas muzikos profesionalams, kur ją ir pastebėjo.

Nuo 2008 m. Helena Fišer draugauja su Florian Silbereisen, su kuriuo susipažino dar 2005 m. jo TV laidoje, kai kartu dainavo duetu. 2011 m. Berlyno Madam Tiuso muziejuje atidengta dainininkės vaškinė figūra. 2012 m. gruodį prisijungė prie kampanijos prieš nepilnamečių prostituciją. 2014 m. Miunchene ji pristatė savo parfumerijos liniją „That’s Me“.

Helena Fišer yra labai populiari ne tik Vokietijoje, Austrijoje ir Šveicarijoje, bet ir turi fanų Belgijoje, Nyderlanduose, Danijoje, Švedijoje, Norvegijoje, Didžiojoje Britanijoje ir Suomijoje. 2015 m. kartu su Britų karališkuoju filharmonijos orkestru ji įrašė sėkmingą vokiškų ir užsienio kalėdinių dainų albumą „Weihnachten“. 2013 m. išleistas singlas „Atemlos durch die Nacht“ dvejus metus neiškrito iš oficialaus Vokietijos TOP 100. Daina vis dar laikas nuo laiko patenka tarp geriausiųjų.

Atlikėja 2015 m. surengė „Farbenspiel-Tour“ koncertinį turą. Jo metu koncertuose apsilankė 800 000 žiūrovų. Nacionalinis TV transliuotojas ZDF nufilmavo du Helenos Fišer šou iš Berlyno olimpinio stadiono ir išleido DVD.

## Filmografija
* 2013: *Das Traumschiff – Puerto Rico*
* 2015: *Tatort – Der große Schmerz*

## Diskografija

;Albumai
* *Von hier bis unendlich* (2006)
* *So nah wie du* (2007)
* *Zaubermond* (2008)
* *So wie ich bin* (2009)
* *Für einen Tag* (2011)
* *Farbenspiel* (2013)
* *Weihnachten* (2015)
* "Helene Fischer" (2017)

;Singlai
* 2006: *Und morgen früh küss ich dich wach" ("Von hier bis unendlich")
* 2007: *Mitten im Paradies" ("So nah wie du")
* 2008: *Lass mich in dein Leben" ("Zaubermond")
* 2009: *Ich will immer wieder … dieses Fieber spür’n" ("So wie ich bin")
* 2011: *Phänomen" ("Für einen Tag")
* 2012: *Die Hölle morgen früh" ("Für einen Tag")'
* 2013: *Die Biene Maja" ("Best of Helene Fischer (Tchibo-Edition)")
* 2013: *Fehlerfrei" ("Farbenspiel")
* 2013: *Atemlos durch die Nacht" ("Farbenspiel")
* 2014: *Marathon" ("Farbenspiel")
* 2015: ''Mit keinem andern" ("Farbenspiel")
* 2017: "Herzbeben" ("Helene Fischer")
* 2017: "Nur mit dir" ("Helene Fischer")

## Išnašos